Karen Hækkerup (S), 2013-05-24:
Tak for ordet, formand.
Forslagsstillerne foreslår, at regeringen fremsætter et lovforslag, der sikrer, at flygtninges bopæl i oprindelseslandet sidestilles med bopæl her i riget, når bopælstiden ved beregning af folkepension skal opgøres.
Forslagsstillerne ønsker, at retstilstanden fra før den 1. januar 2011 bliver genoprettet i forhold til opgørelse af flygtninges bopælstid ved beregning af folkepension.
Baggrunden for beslutningsforslaget er ifølge forslagsstillerne, at afskaffelsen af flygtninges automatiske ret til fuld folkepension er en uanstændig behandling af flygtninge.
Flygtninge har ikke selv haft et frit valg, med hensyn til hvor de skal have bopæl.
Reglerne før den 1. januar 2011 om, at flygtninges bopælstid i oprindelseslandet skulle sidestilles med bopælstid i Danmark, skulle sikre flygtninges sociale tryghed på lige fod med Danmarks øvrige indbyggere.
Efter de regler, der gælder nu, er flygtninge ligestillet med øvrige danskere og indvandrere i forhold til opgørelse af optjeningsgrundlaget for ret til folkepension.
Det er kun bopælsår i Danmark eller den øvrige del af riget, der tæller med ved optjening af ret til folkepension, og bopælsårene skal ligge i optjeningsperioden mellem det fyldte 15. år og folkepensionsalderen.
Det er de samme principper, der gælder for alle.
Der er således tale om en formel ligebehandling af alle personer, danske som udenlandske, i forhold til optjening af folkepension.
Afskaffelsen af de særlige regler for flygtninges optjening af folkepension blev vedtaget ved lov nr. 1603 af 22. december 2010 som et led i udmøntningen af finanslovsaftalen mellem den daværende borgerlige regering, Dansk Folkeparti og Kristendemokraterne.
Reglerne blev ændret med virkning fra den 1. januar 2011.
Der blev dog fastsat en overgangsregel, således at flygtninge, der var ankommet til Danmark før den 1. januar 2011, og som når folkepensionsalderen før den 1. januar 2021, er omfattet af de regler, der tidligere var gældende.
Før reglerne blev ændret, fik flygtninge i modsætning til danske statsborgere, der ikke har opholdt sig i landet, ret til fuld folkepension.
Det er rigtigt, at flygtninge og andre, der først senere i livet kommer her til landet, med de gældende regler har vanskeligere ved at optjene ret til fuld folkepension i Danmark, og specielt flygtninge kan ikke antages at have supplerende rettigheder til pension fra hjemlandet.
Der er flere forskellige muligheder for at yde supplerende hjælp, så flygtninge, der enten ikke har ret til folkepension eller ret til en mindre brøkpension, kan få et bedre forsørgelsesgrundlag.
En folkepensionist, der ikke har optjent ret til en fuld pension, men alene en brøkpension, kan ansøge om løbende personligt tillæg til brøkpensionen, hvis den pågældendes økonomiske forhold er særlig vanskelige.
En person, der har nået efterlønsalderen, og som ikke kan få folkepension på grund af betingelserne om optjening, kan få hjælp efter aktivloven.
Beløbet har samme størrelse som det beløb, en gift folkepensionist uden andre indtægter end folkepensionen kan få.
Der findes således særlige muligheder for at yde supplerende hjælp til f.eks. flygtninge og andre personer, der ikke har optjent ret til folkepension eller kun har optjent ret til en brøkpension, og det er naturligvis helt afgørende.
Med afskaffelsen af fattigdomsydelserne har denne regering desuden sikret, at flygtninge, der ikke er berettiget til social pension, og som ikke har nået efterlønsalderen, alt andet lige har et bedre forsørgelsesgrundlag, end før denne regering kom til.
Regeringen finder det vanskeligt at se, hvor pengene kan findes til at genetablere retstilstanden, som den var før den 1. januar 2011.
Besparelserne ved at ændre reglerne fra den 1. januar 2011 er jo høstet, så hvis retstilstanden skal genetableres, skal pengene findes på ny, og det er meget vanskeligt i en krisetid, hvor det har været nødvendigt at prioritere og tilpasse en lang række velfærdsydelser.
Regeringen kan derfor ikke støtte beslutningsforslaget, og det indstilles, at B 93 forkastes.